Adam se Hugo verras bruid met lied: PA SE HAND - Plectrum
Mei 12, 2021 Mei 12, 2021 Plectrum
Die stigterslid van ADAM, Hugo Ludik het eindelik die knoop deurgehaak met sy pragtige Danieka op 16 April by 'n spog troue vir naaste familie en vriende. Tydens hierdie geleentheid het Hugo sy bruid verras met 'n liedjie wat hy spesiaal vir haar geskryf het, PA SE HAND.
Die groep het besluit om nie die lied regstreeks op te voer nie en Danieka het hierdie lied vir die eerste keer gehoor toe hul as paartjie die dansvloer open. Alhoewel hulle saam op 'n ander liedjie besluit het waarmee hulle die dansvloer sou open het hulle nooit geoefen nie want Danieka is nie dol oor dans nie. Hugo het dié lied vervang met die nuwe liedjie en sy het dit gladnie verwag nie. Dit was 'n baie spesiale, emosionele oomblik vir Hugo en Danieka. Hugo se Ma, Susan Ludik, het die lied se lirieke op servette laat druk en aan elke gas gegee om huistoe te neem.
"Sy het absoluut niks vermoed nie! Ons was albei oorweldig deur die emosies en dit het so mooi uitgedraai, sy love die song! Sy het dit al 'n paar honderd keer geluister," skerts hy.
"Pa se hand het ontstaan as die hoof-klavier lyn wat ek al n geruime tyd gehad het. Ek speel dit al vir meer as n jaar en het altyd gedink ek sal op n stadium n liedjie met dit skryf," sê Hugo Ludik.
ADAM (Hugo Ludik, Kyle Grant en Christoff de Beer) se splinternuwe enkelsnit volg op die weghol sukses van hul vorige snit, Liefde Is, wat steeds op radiostasies landwyd gehoor kan word.